Flemming Møller Mortensen (S), 2012-12-06:
Tak for det, formand.
Jeg vil indlede med at sige, at de her fire lovforslag rummer og giver grundlag for en meget væsentlig debat.
Det er meget væsentlige tiltag, der her bliver lagt op til.
Jo, fordi sundhedsvæsenet er en meget væsentlig, ja, måske en næsten helt afgørende del af vores velfærdsstat
Der bliver hermed, og med rette, sat forventninger til, hvilken kvalitet man kan blive mødt med, uanset hvor man møder vores sundhedsvæsen.
Det er sådan, at vi fra tid til anden, ja, faktisk meget hyppigt, ser, at medieprojektørernes skarpe lys bliver rettet mod kvaliteten i vores sundhedsvæsen.
Vi møder historier, vi møder patientoplevelser, hvor borgerne står med den allerstørste undren over, hvorfor det her dog kunne ske.
Politisk er vi bundet til mål, når det gælder sundhedsvæsenet, mål, som gør, at vi altså skal sikre meget høj kvalitet, ja, og så skal vi sikre lige adgang til kvaliteten og tilbuddene i sundhedsvæsenet, og vi skal som sagt sørge for, at patientsikkerheden eksisterer overalt i vores sundhedsvæsen.
Vi er også som politikere bundet af tilliden til, at hjælpen og ekspertisen er til stede, og det er, uanset om der er behov for hjælp til krop eller sjæl.
Vi er også bundet politisk af, at kontrollen med sundhedsydelserne skal være god, og at kontrollen skal være konstant.
Vi er også bundet af, at sanktionerne i forbindelse med overtrædelserne er passende, og at de virker forebyggende.
Den patientsikkerhedspakke, som regeringen har fremlagt, rummer også de her fire lovforslag forstået på den måde, at patientsikkerhedspakken rummer mere end de her fremlagte fire lovforslag.
Regeringen har ønsket at lave en gennemgang af alle de lovområder, som giver borgerne, men også de sundhedsprofessionelle, den sikkerhed og den ramme, hvormed og hvorindenfor de skal arbejde, også de lovområder, som sikrer, hvilken kvalitet det er man forventer man bliver mødt med i sundhedsvæsenet.
Vi har her i dag en debat om fire lovforslag: Loven om medicinsk udstyr, vi har en revidering af loven om markedsføring af sundhedsydelser, den tredje lov er loven om autorisation for sundhedspersoner og sundhedsfaglig virksomhed, og den fjerde og sidste lov er lov om virksomhedsansvarlige læger.
Lad mig give nogle få eksempler på, hvordan det er, at man med de her lovændringer vil forbedre patientsikkerheden.
Man vil sikre en reguleringsordning og myndighedskontrol i forhold til dem, som distribuerer og importerer medicinsk udstyr.
Vi har inden for de sidste par år haft meget uheldige episoder, hvor det har drejet sig om implantater som hofteproteser og brystproteser.
Med lovene bliver der mulighed for i højere grad at kontrollere distributører og importører, altså kontrollere de enkelte produkters gang fra produktionen til de bliver indopereret og til at der eksempelvis opstår skader.
Hermed gives der mulighed for, at man kan drage folk til ansvar.
Med hensyn til den anden lovgivning omkring markedsføring bliver det sådan, at der bliver sat skarpere regler op i forhold til markedsføringen af sundhedsydelser.
Reglerne skærpes, sådan at det især er tre begreber, som kommer til at være de altafgørende målepunkter.
Det bliver saglighed, faglighed og relevans.
Hertil stilles der væsentlig større krav i fremtiden – og det alene for at sikre en bedre beskyttelse af patienten og forbrugeren.
Der bliver en regulering og nogle forbud i forhold til at bruge film og levende billeder i markedsføringen.
Sanktionerne skærpes.
Den sidste lov, vi i dag kigger på, er virksomhedsansvarlighedsloven.
Her skærpes reglerne og kravene til læger og i høj grad også til tandlæger, sådan at de nu får et klart mere bevidst billede af, hvor det er, deres ansvar ligger.
De ting bliver skærpet.
Der har været mange høringssvar.
Høringssvarene har altovervejende været positive.
Der har været to høringssvar, som jeg også bed mærke i at Venstres ordfører præciserede her i dag, det er høringssvarene fra Lægeforeningen og fra Dansk Sygeplejeråd, som har en anke over og en kritik af, at man ikke kan anke til en anden administrativ instans, men man skal gå til domstolene, hvis man har fået frataget eller fået stækket sin autorisation.
Jeg skal sige, at Socialdemokraterne naturligvis støtter de her ændringer i de fire forelagte lovforslag.
Vi håber meget, at vi i udvalgsarbejdet kan få præciseret tingene, sådan at vi kan få et meget bredt flertal for de her fire lovændringer.
Tilliden og trygheden til vores sundhedsvæsen er helt afgørende elementer, når borgerne kommer til vores sundhedsvæsen, uanset hvilket hjørne det måtte være af sundhedsvæsenet, med tryghed og med forventning om, at de møder høj kvalitet og høj patientsikkerhed.
Derfor er det væsentligt, at det brede flertal bakker op om de lovændringer, der her ligger.
Lovene på sundhedsområdet er ikke stationære, det vidner de her fire lovforslag og forslagene til ændringer om.
Det her er dynamiske størrelser.
Vi skal hele tiden være overvågne og lydhøre i forhold til, hvad der sker, og jeg synes, at den her gennemgang af patientsikkerhedspakken er et rigtig godt udtryk for, at det nu sker.